om åbning og forvaltning af autonome EU-toldkontingenter for visse fiskevarer for perioden 2016-2018

BEGRUNDELSE

1.BAGGRUND FOR FORSLAGET

EU's forsyning med visse fiskevarer kommer hovedsageligt fra import. EU har de seneste 15 år måttet importere flere fiskevarer for at dække dets hjemlige forbrug. EU's produktion dækker kun 44 % af EU's behov for fiskevarer og akvakulturprodukter. Hovedformålet med de autonome handelsforanstaltninger for fiskevarer og akvakulturprodukter er at gøre det muligt for fiskeforarbejdningsindustrien i EU at importere tredjelandes råvarer til videre forarbejdning med reduceret told eller toldfrit.

2.RESULTAT AF HØRINGER AF INTERESSEREDE PARTER OG KONSEKVENSANALYSER

EU’s forarbejdningsvirksomheder og en række medlemsstater har anmodet om, at de autonome toldkontingenter for fiskevarer fortsættes med henblik på at kunne garantere forsyningerne til EU's fiskeforarbejdningsindustri.

I december 2014 og januar 2015 blev der afholdt høringer med producenterne og forarbejdningsvirksomhederne i EU samt medlemsstaterne via et spørgeskema udsendt af Kommissionen.

I august 2014 blev der bestilt en ekstern undersøgelse for at vurdere resultaterne af forordning (EF) nr. 1220/2012 for perioden 2013-2015 og for at efterprøve, om målene er nået, under hensyntagen til forsyningen af EU's forarbejdningsindustri i en global sammenhæng. Rapporten indeholder en retrospektiv evaluering såvel som en fremadrettet evaluering og lægger op til en mulig vej fremad for en fremtidig forordning om autonome toldkontingenter for perioden 2016-2018.

Resultaterne af undersøgelsen viser generelt, at ordningen med autonome toldkontingenter er relevant, når det gælder om at støtte EU's forarbejdningsindustri ved at give sektoren mulighed for at skaffe forsyninger til lavere priser. Desuden er ordningen sammenhængende. Den har ingen påviselig negativ indvirkning på EU's producerende sektor, da de fleste af de arter, der er omfattet af forordningen, slet ikke produceres eller produceres i utilstrækkelige mængder i EU. Generelt anses ordningen med autonome toldkontingenter for at være virkningsfuld og effektiv. EU's fiskeforarbejdningsindustris konkurrenceevne sikres uden at skade EU's producenter. Forordningen om autonome toldkontingenter støtter desuden væksten og opretholder beskæftigelsen i sektoren, samtidig med at den giver forbrugerne en stabil forsyning til en rimelig pris. For hver 1 EUR i told, der gives afkald på, genereres der værditilvækst på mellem 2,5 EUR og 3 EUR i industrien,

I undersøgelsen peges der ikke på noget specifikt problem i løbet af den periode på tre år, som fastsættes i forordningen. Det er et kompromis mellem vished og behovet for at revidere forordningen med henblik på at tilpasse den til de skiftende leveringsbetingelser.

Den væsentligste virkning af den nuværende forordning er indtægtstabet på EU-budgettet, som i stedet afløses af toldpræferencer og konkurrencedygtige råvarer for EU's fiskeforarbejdningsindustri. De autonome toldkontingenter for fiskevarer og akvakulturprodukter udgør et indtægtstab for EU-budgettet på højst ca. 185,5 mio. EUR om året.

3.JURIDISKE ASPEKTER AF FORSLAGET

Retsgrundlag

Artikel 31 i traktaten om Den Europæiske Unions funktionsmåde.

Nærhedsprincippet

Toldsatserne i den fælles toldtarif falder under Unionens enekompetence. Nærhedsprincippet finder derfor ikke anvendelse i forbindelse med disse bestemmelser.

Proportionalitetsprincippet

Forslaget er i overensstemmelse med proportionalitetsprincippet af følgende årsag: Toldunionen er en fælles politik og bør derfor gennemføres ved en rådsforordning.

4.VIRKNINGER FOR BUDGETTET

Jf. nedenstående finansieringsoversigt.